《过海罗汉应供图》
明代·来复

大士受斋龙伯宫，长驱蛟鳄争先雄。舳舻蔽天不敢渡，冰夷伐鼓洪涛舂。

腾身何来历汗漫，无乃变幻多神通。两僧后顾冰雪容，浮蕉近随赤鲩公。

云端嘘气作楼阁，赤日照耀青芙蓉。中有四鬼舁一翁，雪眉垂领衣露胸。

海神候谒旌旆从，赤珠吐焰流星虹。跨鳌之叟臞而癃，手扶七尺邛州筇。

是谁弹舌咒老龙，火鬐电鬣烧云红。五轮舒光迸五色，一苇直渡犹行空。

前登颇忮定初起，欠伸展臂来清风。蹋龟骑鱼走百怪，担簦负笈趋群童。

入山咫尺见台殿，仿佛微听青林钟。开图对我若旧识，便欲巢我云门松。

世间浮荣日万态，过眼聚散空花同。谁知神变亦虚幻，徒逞狡狯惊盲聋。

何如乘愿降迹阎浮中，法雷大震开群蒙。王城分卫饱香积，坐令四海歌时雍。

作者简介：（?—1391）明僧，江西丰城人，俗姓王，字见心。少出家于邑之西方寺。明内典，通儒术，能诗善文。明初以高僧召至京，与宗泐齐名。洪武二十四年坐胡惟庸党诛。有《蒲庵集》。